ডিজিটেল সংবাদ, শিমলুগুৰিঃ পুনৰ বিতৰ্কত শংকৰদেৱ সংঘ ।ব্ৰইলাৰ ফাৰ্ম খোলাৰ অপৰাধত শংকৰদেৱ সংঘৰ প্ৰাথমিক সদস্যৰ পৰা বহিস্কৃত এটা পৰিয়াল! প্ৰাপ্ত তথ্য মতে, লখিমপুৰ জিলাৰ পশ্চিমপ্ৰান্তৰ শিমলুগুৰিৰ সমীপৱৰ্তী শ্ৰীমন্ত শংকৰদেৱ সংঘৰ কমলপুৰ প্ৰাথমিক শাখাৰ এটি পৰিয়ালক পুত্ৰই 'ব্ৰইলাৰ ফাৰ্ম' খোলাৰ অপৰাধত প্ৰাথমিকৰ পৰাই বহিস্কাৰ কৰা হয়।
এই পত্ৰ জৰিয়তে পৰিয়ালটিক জনোৱাৰ লগতে আঞ্চলিক শাখালৈও প্ৰেৰণ কৰাৰ কথা অৱগত কৰে ।বিতৰ্কৰ সৃষ্টি কৰা পত্ৰখন কমলপুৰ প্ৰাথমিক শাখাই লোৱা এই সিদ্ধান্তৰ পাছতে ছ'চিয়েল মিডিয়াৰ জৰিয়তে সৰুল'ৰা বৰাৰ পুত্ৰ সুনীল বৰাই আপল'ড কৰে বহিস্কাৰ কৰা পত্ৰখন।
পত্ৰখনৰ সৈতে তেওঁ এইদৰে লিখে 'যিটো সময়ত অসমৰ বজাৰ বহিঃৰাগত ব্যৱসায়ীৰ হাতত, যিটো সময়ত অসমৰ লাখ লাখ যুৱক কৰ্ম বিহীন হৈ বৰ্হি ৰাজ্যত কৰ্মৰত হ'ব লগা হৈছে, তেনে সময়ত ঘৰৰ পৰা ১ কি.মি দূৰত এখন সাধাৰণ ব্ৰইলাৰ ফাৰ্ম খুলি গাঁৱৰ পৰা এঘৰীয়া হ'ব লগা হোৱা কথাটোত মই মৰ্মাহত হৈছোঁ।
গাঁওখনৰ ২-৩ ঘৰ মানুহে নিজা প্ৰচেষ্টাৰে একপ্ৰকাৰ আত্মহত্যা কৰাৰ দিশে ঠেলি দিছে তেওঁলোকৰ পৰিয়ালটোক।সামাজিক ভাৱে হেয় প্ৰতিপন্ন কৰি একপ্ৰকাৰ মানসিক শাস্তি দি আহিছে আজি দুটা বছৰে । এজন অসমীয়া যুৱক হিচাবে মই কৰ্মৰ যোগেদি নিজকে চিনাকি দিয়া টো মোৰ পাপ হ'ব পাৰে নেকি? মই ঠগ, দালাল হোৱাটো সমাজে বিচাৰে নেকি? নে অসমীয়া যুৱক সকলক কৰ্মহীন কৰি অসমৰ অৰ্থনীতি ধ্বংস কৰি অসমীয়া জাতি টোক নিঃশেষ কৰাত লাগি আছে কিছুমান ধৰ্মীয় অনুষ্ঠান? মই হাত যোৰ কৰিছো ঠেক চিন্তাৰ ধৰ্মীয় নেতা সকলক কৰ্ম সংস্কৃতিক সন্মান কৰিব শিকক।।
